
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL ŽUVININKYSTĖS ĮSTATYMO NR.VIII-1756 2,10,11,13,17,171, 18, 21, 24, 27, 29, 31, 32, 36, 37, 53, 54, 61, 63 STRAIPSNIŲ IR PRIEDO PAKEITIMO IR ĮSTATYMO PAPILDYMO 172, 173, 174, 175, 176, 177, 178, 179, 1710, 1711STRAIPSNIAIS ĮSTATYMO PROJEKTO NR.XIIP-3461(2)ES SVARSTYMO PROCEDŪROS GALIMŲ PAŽEIDIMŲ
2015-12-17    Nr. 101-I-33
Vilnius

Seimo Etikos ir procedūrų komisija: Leonardas Talmontas, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Vytautas Saulis, Valerijus Simulikas, Kazys Starkevičius pagal 2015 m. gruodžio 10 d. Seimo pavedimą nagrinėjo galimus Seimo statuto galimus pažeidimus svarstant Žuvininkystės įstatymo Nr. VII-1756 2,10,11,13,17,171, 18, 21, 24, 27, 29, 31, 32, 36, 37, 53, 54, 61, 63 straipsnių ir priedo pakeitimo ir įstatymo papildymo 172, 173, 174, 175, 176, 177, 178, 179, 1710, 1711 straipsniais įstatymo projektą Nr. XIIP-3461(2)ES (toliau – Projektas).
Etikos ir procedūrų komisija nustatė:
Projektas buvo svarstomas 2015 m. gruodžio 8 d. Seimo plenariniame posėdyje. Svarstymo metu buvo pateikiami Seimui Seimo narių pasiūlymai ir už juos buvo balsuojama.
Seimo narys Jurgis Razma pristatė savo 2015 m. rugsėjo 22 d. pasiūlymą. Seimo narys siūlė keisti naujo 174 straipsnio 11 dalį. Dėl šio pasiūlymo balsavo 88 Seimo nariai: už – 48, prieš – 12, susilaikė – 29.  Po šio balsavimo pranešėjas Bronius Pauža paprašė pertraukos. Dėl pertraukos balsavo 94 Seimo nariai: už – 43, prieš – 12, susilaikė – 32, pertraukai nebuvo pritarta.

Seimui nepritarus siūlymui daryti pertrauką, pasiūlymai Projektui buvo svarstomi toliau.

Seimo narys J. Razma taip pat siūlė išbraukti Projekte numatyto naujo 174 straipsnio 12 dalį. Dėl šio pasiūlymo balsavo 94 Seimo nariai: už – 50, prieš – 12, susilaikė – 32. Tokiu būdu Seimas pritarė Seimo nario pasiūlymui iš Projekto išbraukti naujo 174 straipsnio 12 dalį: „12. Reorganizavus ūkio subjektą, šio ūkio subjekto kiekvienų metų duomenys, naudojami apskaičiuojant atskaitos duomenis, proporcingi reorganizavimo metu perimtų reorganizuoto ūkio subjekto teisių ir pareigų daliai, žemės ūkio ministro nustatyta tvarka įskaitomi į reorganizuoto ūkio subjekto teises ir pareigas (jų dalį) parėmusio (-ių) ūkio subjekto (-ų) atitinkamų metų duomenimis, naudojamus apskaičiuojant atskaitos duomenis.“
Seimo narys Eugenijus Gentvilas pristatė 2015 m. lapkričio 24 d. jo bei kitų Seimo narių parengtą pasiūlymą dėl keičiamo įstatymo 175 straipsnio papildymo nauja 6 dalimi: „6. Jei skaidymo ar atskyrimo būdu reorganizuojamas ar buvo reorganizuotas ūkio subjektas  turintis daugiau kaip 40 procentų atskirų žuvų rūšies žvejybos galimybių šio įstatymo 174  straipsnio 12 dalies nuostatos netaikomos, o bendra visiems po reorganizavimo veiklą tęsiantiems  ar naujai sukurtiems ūkio subjektams paskirstytų atitinkamos žuvų rūšies  metinių žvejybos galimybių (kvotų) suma negali viršyti 40 procentų“. Dėl šio pasiūlymo balsavo 97 Seimo nariai: už – 51, prieš – 9, susilaikė – 37, taigi E. Gentvilo ir kitų Seimo narių pasiūlymui buvo pritarta. 
Seimo statuto 154 straipsnis nustato, kad tuo atveju, jeigu pranešėjas reikalauja ir mano, kad priimtoms pataisoms ir papildymams suderinti reikia dar vieno pagrindinio komiteto posėdžio, po balsavimo dėl visų pataisų ir papildymų gali būti daroma svarstymo pertrauka. Pasibaigus balsavimui dėl visų pataisų ir papildymų, remdamasi šia nuostata Seimo Pirmininkė paskelbė pertrauką. 

2015 m. gruodžio 9 d. pagrindiniu paskirtas Kaimo reikalų komitetas (toliau – Komitetas), atsižvelgdamas į 2015 m. gruodžio 8 d. Seimo plenariniame posėdyje priimtus pasiūlymus, redakciniu pobūdžiu tikslino Projektą ir pripažino netekusia galios Projekto 11 straipsniu keičiamo 175 straipsnio 6 dalį (2015 m. gruodžio 9 d. Kaimo reikalų komiteto posėdžio protokolas Nr. 110-P-42).
Seimo statuto 154 straipsnio 2 dalis numato, kad po pertraukos apsvarstomi komiteto padaryti pakeitimai ir papildymai, kurie neturi prieštarauti jau priimtų pataisų esmei, ir dėl jų balsuojama.
Komitetas per Seimo Pirmininkės paskelbtą pertrauką turėjo suredaguoti Projekto tekstą pagal 2015 m. gruodžio 8 d. Seimo priimtus pasiūlymus. Kadangi Seimo nario J. Razmos siūlymui išbraukti naujo 174 straipsnio 12 dalį buvo pritarta, tai pritarus Seimo nario E. Gentvilo ir kitų Seimo narių siūlymui jame turėjo būti išbraukti žodžiai, susiję su nuoroda į 174 straipsnio 12 dalį.
Tuo tarpu Komitetas, priimdamas sprendimą pripažinti netekusia galios Projekto 11 straipsniu keičiamo 175 straipsnio 6 dalį, ignoravo Seimo priimtą Seimo nario E. Gentvilo ir kitų Seimo narių pasiūlymą.

2015 m. gruodžio 10 d. Seimui buvo pristatytas ir pateiktas balsavimui Komiteto sprendimas pripažinti netekusia galios Projekto 11 straipsniu keičiamo 175 straipsnio 6 dalį. Dėl šio sprendimo balsavo 81 Seimo narys: už – 41, prieš – 24, susilaikė – 16. Kilus abejonių dėl Komiteto sprendimo teisėtumo, buvo priimtas sprendimas kreiptis į Etikos ir procedūrų komisiją su klausimu, ar teisėtai buvo pateiktas Seimui svarstyti šis Kaimo reikalų komiteto sprendimas.

Etikos ir procedūrų komisija nusprendė:
1. Kaimo reikalų komitetas, 2015 m. gruodžio 9 d. priimdamas sprendimą pripažinti Projekto 11 straipsniu keičiamo 175 straipsnio 6 dalį netekusia galios, pažeidė Seimo statuto 154 straipsnio 2 dalies nuostatą, jog komiteto padaryti pakeitimai ir papildymai neturi prieštarauti jau priimtų pataisų esmei.
2. Siūlyti Kaimo reikalų komitetui, vadovaujantis Seimo statuto 154 straipsnio nuostatomis, pagal 2015 m. gruodžio 8 d. Seimo priimtas Projekto pataisas padaryti pakeitimus, kurie savo esme neprieštarautų toms pataisoms. 
3. Siūlyti Seimui tęsti Projekto svarstymo stadiją po to, kai Kaimo reikalų komitetas iš naujo pateiks sprendimą dėl 2015 m. gruodžio 8 d. Seime priimtų Projekto pataisų.
Balsavimo rezultatai: Pritarta bendru sutarimu. 
Komisijos pirmininkas

